SAT กำไร 2H58 ฟื้นตัวอย่างมีนัยโบรกฯ แนะ “ซื้อ” เป้า 19.50 บ./หุ้น
บล.เคเคเทรด มองว่ากำไรของ SAT ช่วง 2H58 จะฟื้นตัวอย่างมีนัย จากออร์เดอร์ของโตโยต้าที่เริ่มกลับมาสู่ภาวะปกติ โบรกฯ แนะ "ซื้อ" เป้า 19.50 บ./หุ้น
29 ก.ค. 2558

บล.เคเคเทรด ระบุในบทวิเคราะห์ (29 ก.ค.) คาดกำไรไตรมาส 2/58 ของ บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT ลดลง 66% จากไตรมาสก่อนและ 48% จากปีก่อนรับผลกระทบโตโยต้าเปลี่ยนโมเดล ซึ่งเป็นไปในทิศทางเดียวกับอุตสาหกรรมผลิตรถยนต์ของประเทศ นอกจากผลกระทบจากฤดูกาลที่มีวันหยุดยาวที่ติดต่อกันหลายวัน ยังมีผลจากการเปลี่ยนโมเดลใหม่ (Major change) รถกระบะของลูกค้าโตโยต้า (ถือเป็นลูกค้ารายใหญ่สุด ซึ่งมีสัดส่วนราว 26% ของรายได้รวมของ SAT) ซึ่งทำให้ยอดผลิตรถยนต์ต่อเดือนของโตโยต้าหายไปราว 3 -4 หมื่นคัน/เดือน ในไตรมาส 2/58
ส่งผลให้อัตราการใช้กำลังการผลิตของ SAT ปรับลดลงจากไตรมาส 1/58 ที่ 69% เหลือ 53% และด้วยผลของยอดขายที่ลดลง และบริษัทมีต้นทุนคงที่ราว 40% ส่งผลให้ประสิทธิภาพในการทำกำไรปรับลดลงตามไปด้วย โดยอัตรากำไรขั้นต้นปรับลดลงจากไตรมาสก่อนที่ 15.5% เหลือ 12.5%
ทั้งนี้กำไรของ SAT คาดว่าจะฟื้นตัวอย่างมีนัยในครึ่งปีหลังของปี 58 จากออร์เดอร์ของโตโยต้าที่เริ่มกลับมาสู่ภาวะปกติ ซึ่ง โดย อัตราการใช้กำลังการผลิตปรับเพิ่มกลับมาเป็น 70% และยอดขายของ SAT จะเพิ่มขึ้นราว 30% จากไตรมาส 2/58
อย่างไรก็ตามสิ่งที่นอกเหนือความคาดหมายของเราคือออร์เดอร์ใหม่ เพลาข้าง (Axle Shaft) สำหรับชิ้นส่วนรถบรรทุก เดิมคาดจะเริ่มผลิตในไตรมาส 3/58 และรับรู้รายได้ปีนี้ราว 150 ล้านบาท มีการเลื่อนไปผลิตในช่วงปลายปี ซึ่งคาดว่าจะเริ่มรับรู้รายได้ในต้นปีหน้า ด้วยประสิทธิภาพในการทำกำไรในไตรมาส 2/58 ที่ต่ำว่าที่คาด และผลกระทบจากออร์เดอร์ที่เลื่อนรับรู้รายได้ ทำให้มีการปรับลดประมาณการกำไรในปีนี้ลงจากเดิม 12% โดยปรับลดสมมติฐานรายได้ลงจากเดิม 2% เหลือ 8.6 พันล้านบาท และปรับลดอัตรากำไรขั้นต้นจากเดิมที่ 18.2% เป็น 17.3% โดยคาดกำไรสุทธิที่ 691 ล้านบาท เติบโต 6% จากปีก่อน
ทั้งนี้ได้ปรับลดมูลค่าเหมาะสมในปี 58 จากเดิมที่ 22 บาท เหลือ 19.50 บาท สะท้อนการปรับลดประมาณการกำไร โดยใช้วิธี P/E อิงกับค่าเฉลี่ยของกลุ่มที่ 12 เท่า แม้ว่าผลประกอบการจะต่ำกว่าที่คาด แต่มองว่าเริ่มฟื้นตัวอย่างมีนัยตั้งแต่ครึ่งปีหลังของปี 58 และกลับมาเติบโตในปีหน้าราว 13% ราคาหุ้นปัจจุบันซื้อขายที่ P/E 10 เท่า ซึ่งถือว่ายังถูกเมื่อเทียบกับค่าเฉลี่ยของกลุ่มปัจจุบันที่ 13.9 เท่า นอกจากนี้คาด SAT ยังให้ผลตอบแทนจากเงินปันผลราว 4% จากราคาปัจจุบัน แนะนำ “ซื้อ” 